# Sakspapir **til RS 1/2018 Oslo SV**

**Dato:** Tirsdag 08. 05. 2018

**Tid:** Kl. 18.00

**Sted:** Hagegata 22, 6. etg

Sak 05/18 Rasisme og diskriminering av romfolk (Vedtakssak)

*Forslag til uttalelse fremmet av Fylkesstyret i Oslo SV:*

# SV tar avstand fra rasisme mot rom

På gata i Oslo kan vi se rasisme mot rumenske rom daglig. De selger blader, de ber om penger og de overnatter i biler eller utendørs, til manges store irritasjon. På internett florerer det hat, sinne og rasisme mot de fattige tilreisende. Det er en utstrakt myte at rom ikke ønsker å integrere seg, og at de heller vil opprettholde et parallellsamfunn der de kan leve i frihet uten regler, lover og arbeid. Denne myten er med på å bygge opp under, og legitimere rasisme mot rom.

Rasismen mot rom som vi ser i Norge er ikke noe nytt. Dette er en befolkningsgruppe som har blitt undertrykt og diskriminert i flere hundre år, og i dag lever de med få reelle rettigheter i mange land. Diskrimineringen av rom er utbredt i mange østeuropeiske land, og særlig i Romania. Rom har en lang historie av undertrykking bak seg: De har blitt utnyttet som slaver, de ble utsatt for folkemord av nazistene under andre verdenskrig og de er i dag folk uten eget land. Deres historie og behandling har gjort at de har blitt sett på som mindreverdige, og majoriteten har møtt dem med stereotypier, rasisme og vold.

Etter åpningen av EU- grensene i 2004 og 2007, har mange rom fra øst- og sentraleuropeiske land migrert til andre europeiske land, for kortere eller lengre perioder, for å søke bedre muligheter og støtte familien. I følge EUs byrå for grunnleggende rettigheter (FRA)[[1]](#footnote-1) lever 80% av alle europeiske rom under fattigdomsgrensen i sine respektive land, hver tredje rom lever uten rennende vann og 50% av de mellom 6 og 24 år deltar ikke i utdannelse. I Romania går kun 77% av rom-barn i skolepliktig alder på skolen.

I Romania er det en utbredt holdning blant majoritetsbefolkningen at rom er fattige fordi de er late og ikke gidder å jobbe og at de ikke vil integrere seg. Det har blitt etablert et eget prosjekt for å integrere rom, men det fokuserer utelukkende på rom og at de må tilpasse seg, jobbe og gå på skole, mens majoritetens holdninger til rom ikke blir utfordret. Samtidig tar mange rom-foreldre barna sine ut av skolen fordi de blir mobbet eller fordi de ikke har råd til skoleutstyr og skolemat.

I dag eksisterer det også en holdning om at fattige rom selv har valgt å leve i ekstrem fattigdom og at de derfor ikke skal forvente pensjon og statlig hjelp når de blir gamle i Romania. For å kunne bekjempe fattigdom og hindre at rom lever i parallellsamfunn, er den rumenske stat nødt til å sikre et sosialt sikkerhetsnett som gjør det mulig for alle rumenske borgere, uavhengig av bakgrunn, å opprettholde en akseptabel levestandard.

Både i Norge og Romania har vi for liten kunnskap om hvilke mestringsstrategier som tvinger seg fram når folk har svært vanskelige levekår. Dette bidrar til at den offentlige samtalen om levekår i alt for stor grad handler om moralisme og personlig ansvar, også når det finnes solid kunnskap om hvor vanskelig det er å overvinne de strukturelle murene som bygges rundt folk som lever i fattigdom.

Oslo SV er stolte av å være del av et antirasistisk parti og vi vil vise solidaritet med rom. Hvis vi skal kunne bedre levekårene til denne undertrykte gruppen, må vi komme stereotypiene og rasismen til livs, både i Norge og i Romania. Vi kan ikke forvente at rom skal løfte seg selv ut av fattigdom uten at samfunnet tar tak i roten til problemet, historikken og de bakenforliggende årsakene til fattigdommen. Oslo SV vil jobbe for å bedre roms vilkår i Norge, men samtidig stille tydelige forventninger til Romania og andre EU- land om at de må styrke roms rettigheter og jobbe mot diskriminering.

**Oslo SV mener at:**

* **Innføring av tiggeforbud konsekvent må avvises.** Det er en grunnleggende rettighet å kunne be andre om hjelp.
* **Overnattingstilbudet om vinteren må styrkes.** Det er behov for overnattingsplasser når det er kaldt.
* **Støtten til organisasjoner som jobber med velferds- og sanitærtilbud for romfolk i Norge må økes.** Dette må staten også ta ansvar for og ikke overlate til hver enkelt kommune.
* **Rom skal ikke jages rundt i byen.** Oslo kommune bør bruke politirådet og koordineringsgruppa for tilreisende til å skape forståelse mellom politi og tilreisende. Bortvisning skal bare skje ved skjellig grunn til mistanke om straffbare forhold
* **Norge må gjennomføre en større, nasjonal utredning av årsaker til fattigdom og mestringsstrategier,** både blant personer med permanent og sesongbasert opphold, slik at det er mulig å utvikle bedre tiltak for disse gruppene på sikt.
* **Norge må reagere på systematisk diskriminering av rom i hele Europa.** Selv om SV er imot EØS- avtalen har vi et ansvar som EØS-land. Norge må bidra til å avdekke og påvirke systematiske årsaker til fattigdom hos rom i Europa.
* **Norge må vurdere å bruke EØS- midlene[[2]](#footnote-2) i Romania til sosialstønad etter modell av “Bolsa- familia”[[3]](#footnote-3) i Brasil.**
* **Norge må stille krav, samt jobbe for at EU stiller krav, til at Romania dekker basisbehov som bolig, vanntilførsel, helsetilbud og en pensjon en kan leve av for alle sine borgere, også rom-minoriteten.** Dette er viktig for å sikre anstendige levekår og oppvekstsvilkår for barn.
* **Norge må stille krav, samt jobbe for at EU stiller krav, til Romania om at deres sosialpolitikk for rom skal omfatte kunnskap om rom i samfunnet og fokus på majoritetens rolle.** Norge ogEU må stille krav til at Romania aktivt påvirker folks holdninger til rom gjennom utdanning, bevisstgjøring og positive rollemodeller. Vi kan ikke vente på at folk «integrerer seg selv».

Sak 05/18 Endringsforslag

|  |  |  |  |  |
| --- | --- | --- | --- | --- |
| **Nr** | **Fremmet av** | **Linje** | **Endring** | **Forslag** |
| F1 | Stine Solvoll Navarsete | 42-50 | Stryk | *Stryk all tekst som ikkje står i feit skrift. Kulepunkt skal ikkje vere fleire setninger og innholdet er representert i første setning.* |
| F2 | Ole Jørgen Nyhagen | 44-47 | Erstatt | **Kommunen må, med støtte fra staten og i samarbeid med ideelle organisasjoner**, sørge for skikkelige overnattingsforhold og velferds- og sanitærtilbud for romfolk i Oslo. |
| F3 | Ole Jørgen Nyhagen | 51-52 | Stryk | ordene «og mestringsstrategier» strykes |
| F4 | Stine Solvoll Navarsete | 51-53 | Erstatt | **Norge må gjennomføre en større, nasjonal utredning av årsaker til fattigdom og mestringsstrategier, både blant personer med permanent og sesongbasert opphold.** |
| F5 | Stine Solvoll Navarsete | 54-67 | Stryk | *Stryk all tekst som ikkje står i feit skrift. Kulepunkt skal ikkje ha fleire setninger og meiningen kjem fram i første setning.* |

1. http://fra.europa.eu/en/publication/2016/eumidis-ii-roma-selected-findings [↑](#footnote-ref-1)
2. https://www.regjeringen.no/no/tema/europapolitikk/eos-midlene/id115262/ [↑](#footnote-ref-2)
3. https://en.wikipedia.org/wiki/Bolsa\_Fam%C3%ADlia [↑](#footnote-ref-3)